SL Uradni list Evropske unije L 314/11

DIREKTIVA KOMISIJE (EU) 2016/2037

z dne 21. novembra 2016

o spremembi Direktive Sveta 75/324/EGS glede najvišjega dovoljenega tlaka aerosolnih razpršilnikov in za prilagoditev njenih določb o označevanju Uredbi (ES) št. 1272/2008 Evropskega parlamenta in Sveta o razvrščanju, označevanju in pakiranju snovi ter zmesi

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Direktive Sveta 75/324/EGS z dne 20. maja 1975 o približevanju zakonodaje držav članic o aerosolnih razpršilnikih (1), in zlasti člena 5 Direktive,

ob upoštevanju naslednjega:

(1) Direktiva 75/324/EGS določa pravila za dajanje aerosolnih razpršilnikov na trg. Usklajuje varnostne zahteve za aerosolne razpršilnike, vključno z zahtevami glede nazivne prostornine, polnjenja in drugih tveganj glede tlaka ter zahtevami glede označevanja aerosolnih razpršilnikov, ki spadajo na področje njene uporabe in so dani na trg v okviru določb navedene direktive.

(2) Tehnični napredek in inovacije so v zadnjih letih pripeljali do razvoja aerosolnih razpršilnikov z inovativnimi nevnetljivimi potisnimi plini, pri tem gre večinoma za stisnjene pline kot so dušik, stisnjen zrak ali ogljikov dioksid. Vendar trenutno najvišji dovoljeni tlak aerosolnih razpršilnikov iz Direktive 75/324/EGS omejuje razvoj aerosolnih razpršilnikov z nevnetljivimi potisnimi plini, saj negativno vpliva na učinkovitost tovrstnih aerosolnih razpršilnikov skozi njihovo celotno življenjsko dobo. Natančneje padec tlaka pri uporabi tovrstnih aerosolnih razpršilnikov privede do manj učinkovitega izkoristka njihove vsebine in opazno poslabšanje njihovega delovanja.

(3) Z Direktivo Komisije 2008/47/ES (2) je bil najvišji dovoljeni tlak aerosolnih razpršilnikov z nevnetljivimi potisnimi plini povišan z 12 na 13,2 bara, kar je bila takrat najvišja mejna vrednost tlaka, s katero je bilo mogoče zagotoviti varnost. Vendar nadaljnji tehnični napredek in inovacije omogočajo novo prilagoditev navedene mejne vrednosti brez ogrožanja varnosti navedenih aerosolnih razpršilnikov. Zato je mogoče dovoliti novo zvišanje in tako izboljšati stopnjo izkoristka in kakovost razprševanja tovrstnih aerosolnih razpršilnikov, danih na trg, s čimer se potrošnikom zagotovi večja in učinkovitejša izbira.

(4) Zvišanje najvišjega dovoljenega tlaka aerosolnih razpršilnikov z nevnetljivimi potisnimi plini bi pomenilo večjo izbiro za proizvajalce in s tem možnost uporabe tovrstnih aerosolnih razpršilnikov za več vrst rabe. Tako bi se čim bolj olajšal prehod od vnetljivih potisnih plinov k nevnetljivim, s čimer bi se izboljšala učinkovitost in okoljska uspešnost aerosolnih razpršilnikov, obenem pa bi bile zagotovljene obstoječe ravni varnosti iz Direktive 75/324/EGS.

(5) Uredba (ES) št. 1272/2008 Evropskega parlamenta in Sveta (3) določa uskladitev razvrščanja in označevanja snovi ter zmesi v Uniji. Čeprav so bile določbe o označevanju iz Direktive 75/324/EGS z Direktivo Komisije 2013/10/EU (4) že prilagojene navedeni uredbi, so potrebne nadaljnje prilagoditve, da se upoštevajo posledične spremembe iz Uredbe Komisije (EU) št. 487/2013 (5). Zato je primerno, da se poveča pravna jasnost in skladnost z zahtevami glede označevanja iz Uredbe (ES) št. 1272/2008, vendar brez uvajanja kakršnih koli novih obveznosti.

(6) Direktivo 75/324/EGS bi bilo zato treba ustrezno spremeniti.

(7) Ker zvišanje najvišjega dovoljenega tlaka aerosolnih razpršilnikov z nevnetljivimi potisnimi plini ne bi povzročilo nobenih novih obveznosti za proizvajalce, temveč le omogoča dodatno možnost v primeru uporabe nevnetljivih potisnih plinov, ni treba določiti prehodnega obdobja.

(8) Treba je zagotoviti, da nova zakonodaja začne veljati na isti dan v vseh državah članicah, ne glede na datum prenosa v nacionalno zakonodajo.

(9) Ukrepi iz te direktive so v skladu z mnenjem Odbora za prilagajanje direktive o aerosolnih razpršilnikih tehničnemu napredku –

SPREJELA NASLEDNJO DIREKTIVO:

Člen 1

Spremembe Direktive 75/324/EGS

Priloga k Direktivi 75/324/EGS se spremeni:

(a) točka 2.2 se nadomesti z naslednjim: „2.2 Označevanje Brez poseganja v Uredbo (ES) št. 1272/2008 mora imeti vsak aerosolni razpršilnik vidno pritrjeno naslednjo čitljivo in neizbrisno oznako: (a) kadar je aerosol razvrščen kot ‚nevnetljiv‘ v skladu z merili iz točke 1.9, besedo ‚opozorilo‘ in druge elemente etikete za aerosole kategorije 3 iz tabele 2.3.1 Priloge I k Uredbi (ES) št. 1272/2008; (b) kadar je aerosol razvrščen kot ‚vnetljiv‘ v skladu z merili iz točke 1.9, besedo ‚opozorilo‘ in druge elemente etikete za aerosole kategorije 2 iz tabele 2.3.1 Priloge I k Uredbi (ES) št. 1272/2008; (c) kadar je aerosol razvrščen kot ‚zelo lahko vnetljiv‘ v skladu z merili iz točke 1.9, besedo ‚opozorilo‘ in druge elemente etikete za aerosole kategorije 1 iz tabele 2.3.1 Priloge I k Uredbi (ES) št. 1272/2008; (d) kadar je aerosolni razpršilnik potrošniški proizvod, previdnostni stavek P102 iz dela 1 tabele 6.1 Priloge IV k Uredbi (ES) št. 1272/2008; (e) katera koli dodatna opozorila o delovanju, ki opozarjajo uporabnike na posebne nevarnosti proizvoda; če so aerosolnemu razpršilniku priložena ločena navodila za uporabo, morajo tudi ta odražati takšna opozorila o delovanju.“;

(b) točka 3.1.2 se nadomesti z naslednjim: „3.1.2 Pri 50 °C tlak v aerosolnem razpršilniku ne sme presegati vrednosti iz naslednje tabele, ki so odvisne od vsebnosti plinov v aerosolnem razpršilniku: Vsebnost plinov Tlak pri 50 °C Tekoč plin ali plinska zmes, ki ima območje vnetljivosti z zrakom pri 20 °C in standardnem tlaku 1,013 bara 12 barov Tekoč plin ali plinska zmes, ki nima območja vnetljivosti z zrakom pri 20 °C in standardnem tlaku 1,013 bara 13,2 bara Stisnjeni plini ali plini, raztopljeni pod tlakom, ki nimajo območja vnetljivosti z zrakom pri 20 °C in standardnem tlaku 1,013 bara 15 barov“

Člen 2

Prenos v nacionalno zakonodajo

1. Države članice sprejmejo in objavijo zakone in druge predpise, potrebne za uskladitev s to direktivo, najpozneje do 12. decembra 2017. Komisiji nemudoma sporočijo besedilo navedenih predpisov.

Navedene predpise uporabljajo od 12. februarja 2018.

Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.

2. Države članice Komisiji sporočijo besedila temeljnih določb nacionalne zakonodaje, sprejetih na področju, ki ga ureja ta direktiva.

Člen 3

Začetek veljavnosti

Ta direktiva začne veljati dvajseti dan po objavi v Uradnem listu Evropske unije.

Ta direktiva je naslovljena na države članice.

V Bruslju, 21. novembra 2016 Za Komisijo Predsednik Jean-Claude JUNCKER

(1) UL L 147, 9.6.1975, str. 40.

(2) Direktiva Komisije 2008/47/ES z dne 8. aprila 2008 o spremembi Direktive Sveta 75/324/EGS o približevanju zakonodaje držav članic o aerosolnih razpršilnikih zaradi prilagoditve tehničnemu napredku (UL L 96, 9.4.2008, str. 15).

(3) Uredba (ES) št. 1272/2008 Evropskega parlamenta in Sveta z dne 16. decembra 2008 o razvrščanju, označevanju in pakiranju snovi ter zmesi (UL L 353, 31.12.2008, str. 1).

(4) Direktiva Komisije 2013/10/EU z dne 19. marca 2013 o spremembi Direktive Sveta 75/324/EGS o približevanju zakonodaje držav članic o aerosolnih razpršilnikih za prilagoditev njenih določb o označevanju Uredbi (ES) št. 1272/2008 Evropskega parlamenta in Sveta o razvrščanju, označevanju in pakiranju snovi ter zmesi (UL L 77, 20.3.2013, str. 20).

(5) Uredba Komisije (EU) št. 487/2013 z dne 8. maja 2013 o spremembi Uredbe (ES) št. 1272/2008 Evropskega parlamenta in Sveta o razvrščanju, označevanju in pakiranju snovi ter zmesi z namenom njene prilagoditve tehničnemu in znanstvenemu napredku (UL L 149, 1.6.2013, str. 1).